Hvert år udgiver VisitDenmark den såkaldte Attraktionsliste, der ranglister besøgstallene for de 300 bedst besøgte attraktioner i Danmark. Listen for 2021 er netop blevet publiceret, og her sætter Jesperhus Feriepark sig på en 19. plads, som den øverst placerede attraktion i Midt- og Vestjylland. - Det er jo altid rart, når folk har lyst til at komme og besøge os. Og det kan man jo sige, at folk i stor stil har haft de senere år. Så det er vi da rigtig taknemmelige for, siger Thomas Buch Tøstesen, der er direktør for Jesperhus Feriepark. Listen følger også udviklingen i attraktionernes besøgstal. Med 255.505 gæster i 2021 har Jesperhus Feriepark haft en vækst i antallet af gæster på 53,7 procent sammenlignet med 2020. De har også slået deres besøgstal fra 2019 med 3,9 procent. Et godt koncept Ud over at slå de andre attraktioner i det midt- og vestjyske ligger ferieparken også højere på listen end for eksempel Kronborg Slot, der ligger nummer 33, Ree Park Safari, der ligger nummer 27, og Randers Regnskov, der lister sig ind på en 29. plads. - Det er jo bare dejligt at se, at folk vil komme og besøge os her på Mors, og opleve det univers vi har skabt her for både børnefamilier, specielt i målgruppen 2-8 år, men også for dem, som er botanisk interesserede, siger Thomas Buch Tøstesen. - Så det er jo bare rigtig rart at se, at det koncept vi har, og det vi gør til hverdag, fungerer. Lørdag er der også godt gang i parken, der er fyldt med glade gæster. - Vi er på tur heroppe på Mors, og så var det en af de attraktioner, vi havde lyst til at besøge, siger Inge-Lone Mogensen fra Djursland. Du kunne også have valgt et museum? - Jamen vejret er jo fantastisk i dag, så det blev Jesperhus. Svært at spå om 2022 Thomas Buch Tøstesen er ikke i tvivl om, at coronaperioden har haft betydning for besøgstallene. Til gengæld har han også kunnet mærke, at folk har været klar til at komme ud at opleve, da landet igen kunne åbne. - I de perioder hvor folk har kunnet bevæge sig ud, der har også været et opsparet behov for at komme ud at få en oplevelse sammen med familien. Og det har vi så været begunstiget af i de perioder, siger han. Direktøren slår fast, at sæson 2022 indtil videre ser rigtig fornuftig ud. Men han tør ikke gætte på, hvor Jesperhus Feriepark placerer sig på VisitDenmarks liste, når sæsonen skal gøres op. - Lige om lidt går vi over i efterårsferien og halloween, som er en ret stor sæson for os også, så det betyder selvfølgelig også rigtig meget, hvor mange gæster og besøgende vi har i den periode, siger han. - Hvor vi ligger på listen afhænger jo også rigtig meget af, hvordan de øvrige attraktioner bredt i Danmark performer. Men titlen som den øverst placerede attraktion i landsdelen, har Thomas Buch Tøstesen tænkt sig at holde godt fast i. - Det håber jeg da på, og det satser jeg da på, vi bliver ved med at være et godt stykke tid endnu. Det arbejder vi i hvert fald stærkt og intenst på, siger han. Du kan se hele Attraktionslisten her.

Referat:
Jesperhus Feriepark ligger nummer 19 på VisitDenmarks Attraktionsliste for 2021. Parken er den øverst placerede attraktion i Midt- og Vestjylland.